“สาลี่ พริ้นท์ติ้ง” มั่นใจหุ้นเทรดวันแรกคึกคัก รับพื้นฐานแกร่ง
บริษัท สาลี่ พริ้นท์ติ้ง จำกัด (มหาชน) หรือ SLP ในเครือบริษัท สาลี่อุตสาหกรรม จำกัด (มหาชน) หรือ SALEE เผยบริษัทมีความมั่นใจว่าหุ้นเพิ่มทุนที่เสนอขายให้กับประชาชนทั่วไปเป็นครั้งแรก (IPO) จำนวน 420 ล้านหุ้น ที่ราคาหุ้นละ 2.16 บาท จะเข้าซื้อขายในตลาดหลักทรัพย์แห่งประเทศไทย (SET) ในวันพรุ่งนี้เป็นวันแรกนั้น จะได้รับความสนใจจากนักลงทุนเป็นอย่างมาก 
6 พ.ค. 2558

นายเศวต นราธิปกร กรรมการผู้จัดการ บริษัท สาลี่ พริ้นท์ติ้ง จำกัด (มหาชน) หรือ SLP ในเครือบริษัท สาลี่อุตสาหกรรม จำกัด (มหาชน) หรือ SALEE เปิดเผยว่า บริษัทมีความมั่นใจว่าหุ้นเพิ่มทุนที่เสนอขายให้กับประชาชนทั่วไปเป็นครั้งแรก (IPO) จำนวน 420 ล้านหุ้น ที่ราคาหุ้นละ 2.16 บาท จะเข้าซื้อขายในตลาดหลักทรัพย์แห่งประเทศไทย (SET) ในวันพรุ่งนี้เป็นวันแรกนั้น จะได้รับความสนใจจากนักลงทุนเป็นอย่างมาก เนื่องจากนักลงทุนมีความเชื่อมั่นในศักยภาพการดำเนินธุรกิจของบริษัทที่มีปัจจัยพื้นฐานแข็งแกร่ง จากการเป็นผู้ผลิตฉลากสินค้าและงานพิมพ์คุณภาพสูง คือ ฉลากสินค้าที่มีกาวในตัว (Self Adhesive Label) ,ฉลากสินค้าแบบผนึกในแม่พิมพ์บรรจุภัณฑ์ (In-mould Label)  และงานพิมพ์ผลิตภัณฑ์กระดาษที่ไม่มีกาว (Offset Printing)
ขณะที่คาดว่าผลการดำเนินงานของบริษัทยังขยายตัวได้อย่างต่อเนื่อง โดยปี 55-57  มีอัตราการขยายตัวที่ดีต่อเนื่อง โดยมีรายได้รวมเท่ากับ 552.64 ล้านบาท, 717.27 ล้านบาท และ  644.91 ล้านบาท  ตามลำดับ  ส่วนกำไรสุทธิเท่ากับ 130.55 ล้านบาท, 163.80 ล้านบาท และ 92.82 ล้านบาท  คิดเป็นอัตรากำไรสุทธิ 23.62%,  22.84%  และ 14.39% ตามลำดับ 
โดยปีนี้บริษัทตั้งเป้ารายได้เติบโตไม่ต่ำกว่า 10-15% ส่วนอัตรากำไรขั้นต้น (Gross Profit Margin) จะรักษาให้ไม่ต่ำกว่า 30%  เนื่องจากบริษัทมีคำสั่งซื้อเข้ามาอย่างต่อเนื่องทั้งในกลุ่มฉลากสินค้าที่มีกาวในตัวฉลากสินค้าแบบผนึกในแม่พิมพ์บรรจุภัณฑ์ และงานพิมพ์ผลิตภัณฑ์กระดาษที่ไม่มีกาว 
ประกอบกับในอนาคตบริษัทมีโครงการที่จะนำเงินจากการระดมทุนในครั้งนี้ไปซื้อเครื่องจักรเพื่อขยายกำลังการผลิต  และส่วนที่เหลือจะนำไปใช้เป็นเงินทุนหมุนเวียนในการซื้อวัตถุดิบเพื่อรองรับคำสั่งซื้อในอนาคต เพื่อเพิ่มศักยภาพของบริษัทให้แข็งแกร่งยิ่งขึ้น
ด้านนายชูพงศ์ ธนเศรษฐกร กรรมการผู้จัดการ ฝ่ายวาณิชธนกิจ บล.คันทรี่ กรุ๊ป  ในฐานะที่ปรึกษาทางการเงินและผู้จัดการการจำหน่ายและรับประกันการจัดจำหน่ายหุ้นสามัญเพิ่มทุน  SLP  กล่าวว่า มีความมั่นใจเมื่อหุ้น SLP เข้าซื้อขายในตลาดหลักทรัพย์ฯ ราคาหุ้นจะไม่ทำให้ผิดหวัง  เนื่องจากภาวะตลาดหุ้นช่วงนี้ค่อนข้างสดใส  ขณะที่ผลการการจองซื้อหุ้น IPO ในช่วงที่ผ่านมามีกระแสความต้องการสูงมาก
ขณะที่การที่ SLP มีจุดแข็งตรงที่ใช้เครื่องจักรและเทคโนโลยีการพิมพ์ที่ทันสมัย ส่งผลให้ฉลากที่ผลิตออกมามีคุณภาพสูง มีความละเอียดและสวยงาม ประกอบกับมีระบบการตรวจสอบคุณภาพและจำนวนของชิ้นงานหลังการผลิต ทำให้สามารถจัดส่งสินค้าได้ครบถ้วนตามจำนวนและตรงกับคุณภาพที่ลูกค้ากำหนด อีกทั้งยังเป็นธุรกิจที่มีอัตราการเติบโตที่ค่อนข้างสูง ซึ่งล้วนแล้วแต่เป็นปัจจัยสนับสนุนที่ทำให้มั่นใจว่าเมื่อ SLP เข้าทำการซื้อขายจะสร้างผลตอบแทนที่น่าพอใจให้กับนักลงทุน